Jemmen li l-inklużjoni tal-parlamenti nazzjonali fi djalogu dwar il-kontenut ta' proposti leġiżlattivi, fejn ikun rilevanti, se trawwem l-applikazzjoni effettiva tad-dritt tal-UE; jirrimarka li skrutinju aktar rigoruż mill-parlamenti nazzjonali tal-gvernijiet rispettivi tagħhom meta dawn tal-aħħar ikunu involuti fil-proċess leġiżlattiv se jippromwovi applikazzjoni aktar effettiva tad-dritt tal-UE kif previst fit-Trattati; jenfasizza, għal dik ir-raġuni, il-bżonn għall-parlamenti nazzjonali li jkunu involuti fl-istadji bikrin tal-proċeduri leġiżlattivi Ewropej, u jħeġġeġ lill-istituzzjonijiet Ewropej u lill-Istati Membri jagħtu bidu għal dibattitu dwar il-Protokolli 1 u 2, dwar ir-rwol tal-parlamenti nazzjonali fl-Unjoni Ewropea u dwar is-sussidjarjetà u l-proporzjonalità, possibbilment billi tiġi kkunsidrata reviżjoni tal-hekk imsejħa sistema ta' twissija bikrija, u b'hekk tkun żgurata l-applikazzjoni ta' proċedura ta' karta safra;